**Tárgy:** Tájékoztatás a kapcsolati erőszak áldozatainak biztosítható segítségnyújtásról

**Melléklet:** Család- és Gyermekjóléti Központ protokollja bántalmazás esetén

**Tisztelt Képviselő-testület!**

Szabó-Kellner Katalin Képviselő Asszony javaslata alapján a Képviselő-testület a 333/2021.(XII.02.) Ök. számú határozatában felkérte a polgármestert, hogy vizsgáltassa meg a kapcsolati és családon belüli erőszak segítségnyújtásának további lehetőségeit a meglévő segítségnyújtó szervezetekkel, a már működő külföldi minta alapján.

A fentieknek megfelelően a Közművelődési, Egészségügyi és Szociális Osztály áttekintette a vonatkozó jogszabályi hátteret, és a gyakorlatban jelenleg működő protokollokat, valamint a fellelt kapcsolódó külföldi példákat, melyről az alábbiak szerint tájékoztatjuk a Tisztelt Képviselő-testületet.

A hozzátartozók közötti erőszak miatt alkalmazható távoltartásról szóló 2009. évi LXXII. törvény (a továbbiakban: Törvény) meghatározása szerint hozzátartozók közötti erőszaknak minősül:

* a bántalmazó által a bántalmazott sérelmére megvalósított, a méltóságot, az életet, a szexuális önrendelkezéshez való jogot, továbbá a testi és lelki egészséget súlyosan és közvetlenül veszélyeztető tevékenység,
* a bántalmazó által a bántalmazott sérelmére megvalósított, a méltóságot, az életet, továbbá a testi és lelki egészséget súlyosan és közvetlenül veszélyeztető mulasztás.

Bántalmazott az a hozzátartozó, akinek a sérelmére a hozzátartozók közötti erőszakot megvalósítják, bántalmazó pedig az a cselekvőképes hozzátartozó, aki a hozzátartozók közötti erőszakot megvalósítja, vagy akire tekintettel a hozzátartozók közötti erőszakot más megvalósítja, feltéve, hogy ezzel a bántalmazó egyetért.

A Törvény II. fejezete rendelkezik a hozzátartozók közötti erőszak megelőzését szolgáló intézményrendszerről (családsegítő szolgálat, gyermekjóléti központ, gyermekek vagy családok átmeneti otthona, gyámhatóság, rendőrség, ügyészség, bíróság, óvoda, iskola, stb.) egészségügyi szolgáltatók, civil szervezetek, és a jelzési kötelezettségről.

A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendelet (a továbbiakban: Gyár.) a hozzátartozók közötti erőszak miatt alkalmazható távoltartásról szóló törvény szerinti családvédelmi koordinációért felelős szervként a települési önkormányzat jegyzőjét jelölte ki.

A települési önkormányzat jegyzője a bántalmazottat kérelmére személyesen meghallgatja, tájékoztatást ad a bántalmazottnak:

- a hozzátartozók közötti erőszak miatt alkalmazható intézkedésekről,

- a bántalmazottat megillető jogosultságokról,

- a család és a gyermekek védelmét szolgáló szociális intézményrendszerről és szolgáltatásokról, valamint arról, hogy a hozzátartozók közötti erőszak miatt helye van-e büntető- vagy szabálysértési eljárás megindításának, továbbá a hamis vád következményeiről,

- az igénybe vehető terápiás kezelésekről és más segítségnyújtási, konfliktuskezelő lehetőségekről, ezek eléréséhez igény szerint segítséget ad.

A bántalmazott kérelmére gondoskodik arról, hogy a bántalmazott jogi, egészségügyi, pszichológiai és mentálhigiénés segítséget kapjon.

Tájékoztatást ad a bántalmazónak:

- a hozzátartozók közötti erőszak folytatásának következményeiről,

- az igénybe vehető terápiás kezelésekről és más segítségnyújtási, konfliktuskezelő lehetőségekről, ezek eléréséhez igény szerint segítséget ad.

A családvédelmi koordinációért felelős szerv a személyes meghallgatáson elhangzottakat jegyzőkönyvbe foglalja és - a bántalmazott akaratának figyelembevételével - megteszi a szükséges intézkedéseket a hozzátartozók közötti erőszak megelőzése vagy megszakítása érdekében, valamint az eljárásáról és a feltárt tényekről haladéktalanul tájékoztatja a rendőrséget.

2020-ban 24, 2021-ben 16 jelzés érkezett a jegyzőhöz, melyekben a Közművelődési, Egészségügyi és Szociális Osztály járt el.

Tekintettel arra, hogy a családon belüli erőszak esetében a gyermekek veszélyeztetettsége is fennáll, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) vonatkozó részeit is szükséges alkalmazni.

A Gyvt. 17. §-a alapján a gyermekvédelmi rendszerhez kapcsolódó feladatot látnak el - a gyermek családban történő nevelkedésének elősegítése, a gyermek veszélyeztetettségének megelőzése és megszüntetése érdekében - a törvényben meghatározott alaptevékenység keretében

*a)* az egészségügyi szolgáltatást nyújtók, így különösen a védőnői szolgálat, a háziorvos, a házi gyermekorvos,

*b)* a személyes gondoskodást nyújtó szolgáltatók,

*c)* a köznevelési intézmények és a szakképző intézmények,

*d)* a rendőrség,

*e)* az ügyészség,

*f)* a bíróság,

*g)* a pártfogó felügyelői szolgálat,

*h)* az áldozatsegítés és a kárenyhítés feladatait ellátó szervezetek,

*i)* a menekülteket befogadó állomás, a menekültek átmeneti szállása,

*j)* az egyesületek, az alapítványok és az egyházi jogi személyek,

*k)* a foglalkoztatás-felügyeleti hatóság,

*l)* a javítóintézet,

*m)* a gyermekjogi képviselő,

*n)* a gyermekvédelmi és gyámügyi feladatkörében eljáró fővárosi és megyei kormányhivatal,

*o)* az állam fenntartói feladatainak ellátására a Kormány rendeletében kijelölt szerv,

*p)* a települési önkormányzat jegyzője,

*q)* a büntetés-végrehajtási intézet,

*r)* a büntetés-végrehajtási pártfogó felügyelők.

Fent nevezett intézmények és személyek kötelesekjelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál, illetve hatósági eljárást kezdeményezni a gyermek bántalmazása, súlyos elhanyagolása egyéb más, súlyos veszélyeztető ok fennállása, továbbá a gyermek önmaga által előidézett súlyos veszélyeztető magatartása esetén.

Ilyen jelzéssel és kezdeményezéssel bármely állampolgár és a gyermekek érdekeit képviselő társadalmi szervezet is élhet.

A bejelentésre kötelezett személyek, szolgáltatók, intézmények és hatóságok a gyermek családban történő nevelkedésének elősegítése, a veszélyeztetettség megelőzése és megszüntetése érdekében kötelesek egymással együttműködni és egymást kölcsönösen tájékoztatni.

A kerületi jelzőrendszer működését a HSZI Család- és Gyermekjóléti Központja koordinálja.

A Gyermekjóléti Központ -jogszabályban meghatározott- speciális szolgáltatása a készenléti szolgálat működtetése, melynek keretében az ügyeletet biztosító szociális szakember folyamatosan, az intézmény nyitvatartási idején túl is segítséget nyújt a felmerülő krízishelyzetek megoldásához.

A készenléti szolgálat személyesen a Pázsitos sétány 7. szám alatt érhető el, illetve a 286-3048 telefonszámon hívható.

A készenlétben lévő munkatárs szükség esetén szakszerű segítséget tud nyújtani, vagy segítséget tud mozgósítani. A krízishelyzetben lévő gyermek szükség esetén a Gyermekek Átmeneti Otthonába elhelyezhető.

(A Család- Gyermekjóléti Központ családon belüli bántalmazás esetén megtett intézkedéseivel kapcsolatos protokoll jelen előterjesztés mellékletét képezi).

A leírt gyakorlat szerint az Országos Kríziskezelő és Információs Telefonszolgálaton (OKIT) keresztül van lehetőség a bántalmazás miatt kialakult krízis esetén azonnali elhelyezésre, befogadásra, további segítségnyújtásra.

A kerületben önkormányzati tulajdonú ingatlanban védett ház jelenleg nem található. Az 1992 óta működő Anyaoltalmazó Alapítványon keresztül jelenleg két ingatlanban van lehetőség a rászorulók befogadására. Az Alapítvány működéséhez és az első otthon kialakításához székhely biztosításával járult hozzá Önkormányzatunk. Az Alapítvány és az Önkormányzat között jelenleg is ellátási szerződés van érvényben. A családok átmeneti otthonában a hatályos jogszabályoknak megfelelően 12 hónapos - 6 hónap meghosszabbítással történő - ott tartózkodást biztosítanak a rászoruló családok részére.

Az intézményekben az áldozatok biztonságos ellátása mellett nagy hangsúlyt fektetnek a szakemberek a pszichológia és mentálhigiéniás segítségnyújtásra is.

A képviselői kezdeményezésben a segítségkérés megkönnyítésére irányuló, a bántalmazott személy számára könnyen hozzáférhető, segítségkérésre irányuló jelzések befogadására szolgáló gyűjtődobozok kihelyezésének lehetősége fogalmazódott meg, annak érdekében, hogy a segítségkérés, illetve segítségnyújtás minél több módon elérhetővé váljon az érintettek számára.

A Család- és Gyermekjóléti Központtal történt egyeztetések alapján a jelenleg rendelkezésre álló személyi állomány mellett, a fentiekben részletezett feladatok ellátásán felül nincs azonnali kapacitásuk a kihelyezendő dobozok napi szintű ellenőrzésére, abban tudnának közreműködni, hogy a hozzájuk eljutatott dobozok tartalma alapján érkező jelzéseket beillesztik a már alkalmazott eljárásrendbe és ennek megfelelően megteszik a szükséges intézkedéseket.

Képviselő-Asszony által benyújtott előterjesztés is kitér arra, hogy a dobozok elhelyezésére szolgáló helyszínek meghatározásánál, a helyszín megközelíthetősége, elérhetősége mellett kiemelten fontos az adatbiztonság szempontjainak érvényesülése, azonban jelen infrastrukturális eszközrendszerünkkel ezt nem tudjuk biztosítani.

A civil szervezetek által biztosított lehetőségek:

A Bright Sky applikáció a nemzetközi Vodafone Alapítvány saját fejlesztése, Magyarországgal együtt kilenc másik országban elérhető, országonként lokalizált tartalommal. Az alkalmazás bármilyen okostelefonon használható. A Bright Sky HU minél több érintettnek és a környezetükben élőknek is átfogó információt, elérhető, gyors támogatást biztosít.

A Bright Sky applikációval veszélyhelyzetben az érintettek és környezetük azonnali segítséget kérhetnek a szakmai szervezetektől és a hatóságoktól.

Tekintettel arra, hogy a vonatkozó jogi szabályozás szerteágazó és a gyakorlati megvalósítás tekintetében nem rendelkezünk tapasztalattal, felvettük a kapcsolatot Nők A Nőkért Együtt az Erőszak Ellen Egyesülettel (NANE) azzal a céllal, hogy a megvalósításra vonatkozóan felmerült kérdések tisztázásban, esetleges gyakorlati megoldásokkal kapcsolatban kérjünk segítséget, szakmai tanácsot.

A konzultáción a NANE szakembere országos és fővárosi szinten is egyedülállónak -és követendő példának- találta, hogy a HSZI készenléti szolgálatánál a szociális szakember folyamatos személyes jelenléte biztosított.

A felvetett kérdések alapján a NANE munkatársával az alábbi együttműködési lehetőségeket határoztuk meg:

-a lakosság informálása szórólapokon, intézményi, önkormányzati honlapokon,

-30 órás képzés kerületi szakemberek számára,

-helyi akcióterv kidolgozása,

-női terek létrehozása,

-köztudatformálás, lakossági kampányok, információs tevékenység, stb.

A Képviselő Asszony javaslata alapján áttekintettük az azonnali segítségnyújtásra kidolgozott külföldi megoldásokat is.

Egyesült Királyság

* telefonon elérhető segítségek pl. 'Bright Sky' mobil-alkalmazás (közvetlen segítségkérés); Victim Support: (éjjel-nappal hívható telefonszám); 'my support space'applikáció, civil szervezetek lokális elérhetőségei stb.
* Kódszó használata, (ANI – action needed immediately) a kijelölt gyógyszertárakban, ahol a segítséget kérő személy biztonságba helyezésével egyidejűleg hívják a rendőrséget.
* 'Safe places' – biztonságos helyek: Plázákban és gyógyszertárak előtt elhelyezett telefonfülkék, ahonnan biztonságosan lehet telefonálni, illetve ezekben a fülkékben ki van függesztve minden információ arról, hogy milyen módokon és hol lehet segítséget kérni. Ez kifejezetten civil kezdeményezés és a covid alatt megnövekedett családon belüli erőszak miatt hozták létre. Amennyiben a segítséget kérőnek nincs lehetősége beszélni, köhögéssel, kopogással, vagy az 55-ös szám beütésével jelezheti a veszélyt.
* 'Woman's Aid' - helyi (városi, települési) segítséget nyújtó centrumok és menedékházak, chat-szolgáltatás

Németország

* országosan hívható segélyszám (110);– telefontanácsadó és segítő civil szervezetek „fehér kör” alapítvány több nyelven, éjjel-nappal elérhető segítségnyújtó szolgáltatása
* közvetlen rendőrségi bejelentés, jelzés az orvos felé, ismerős megkérése
* Nő-és anyamenhelyeken történő elhelyezés
* MASKE 19 kódszó gyógyszertárakban, kórházakban, rendelőkben történő kiejtése esetén a dolgozók -Franciaországban, Spanyolországban és Németországban -azonnal hívják a rendőrséget. A covid alatt megnövekedett erőszak miatt a plázákban és szupermarketekben is tervezik az ilyen módon történő segítségkérési lehetőség bevezetését.

Tisztelt Képviselő-testület!

A lakosság széles körű tájékoztatása a már elérhető segítségnyújtási programokról és pontokról a KESZO és a HSZI együttműködésével valósítható meg a helyi médián és az intézményhálózaton keresztül. A tájékoztató anyagok elkészítése folyamatban van.

A NANE egyesülettel fentebb részletezett együttműködési lehetőségek kidolgozása, a szakemberek képzése a HSZI bevonásával lehetséges.

További szervezetek bevonásáról, segítségnyújtási formák bevezetéséről, illetve a védett lakások kialakításáról a mindenkori költségvetési előirányzat függvényében tud intézkedni a KESZO.

Az előterjesztést tárgyalja: Szociális Bizottság

 Oktatási, Kulturális, Ifjúsági és Informatikai Bizottság

Az előterjesztést készítette: Király Edina KESZO köznevelési referens

 Farkas János KESZO ifjúsági és szociális referens

**Budapest, 2022. április 6*.***

 Szabados Ákos

 polgármester